La 2an de julio estis eldonita la somera (laŭ la nord-hemisfera vidpunkto) eldono de la ĉiusezona almanako La Ondo de Esperanto laŭ la normoj “pdf” kaj “ePub” kun 110 paĝoj plenaj je tekstoj kaj bildoj. La redakcian enkondukon, same kiel printempe, sekvas la sekcio “Temo”, dediĉita al la tutmonda koronvirusa pandemio kun priaj artikoloj de Stanislav Belov kaj Paulo Sérgio Viana.
#000000
Antaŭ 110 jaroj en Vaŝingtono okazis la unua ekstereŭropa mondkongreso esperantista. Tiam transoceanaj vojaĝoj estis longaj, kaj pasaĝeroj havis sufiĉe da tempo por babili. La unua Esperanta poetino Marie Hankel revenis el Usono en Eŭropon en la sama ŝipego kun Ludoviko Zamenhof, kaj post la reveno ŝi verkis ampleksan artikolon La hejmveturado, nun republikigitan en la sekcio “Arkivo”, kiu enhavas ankaŭ la tradician liston de Esperantaj jubileoj kaj memordatoj por julio 2020.
#000002
Same kiel printempe, ankaŭ somere la plej ampleksa sekcio estas “Kulturo”. En ĝi estas legeblaj, interalie, intervjuoj de Paweł Fischer-Kotowski kun Ĵak Le Puil kaj Trevor Steele, originalaj noveloj de Laure Patas d’Illiers, Paulo Sérgio Viana kaj Miĥail Korotkov, tradukoj de poemo de Luisa Castro” kaj komedio de Cesare Pavese, kaj la plej ampleksa teksto de la 304a Ondo – fragmento el la romano La vivo de Klim Samgin de Maksim Gorjkij, tradukita, enkondukita kaj komentita de la Onda redaktoro Aleksander Korĵenkov kadre de la ciklo en kiu li prezentas (la) plej gravajn rusajn romanojn de la 20a jarcento. La kultursekcio enhavas ankaŭ artikolon de Wolfgang Kirschstein pri afrikaj kaj aziaj filmoj, recenzojn kaj aliajn kulturnovaĵojn.
#000003
Ekde januaro 2020 La Ondo de Esperanto aperas dumaniere: unue, kiel ĉiutage aktualigata novaĵretejo; due, kiel ampleksa trimonata almanako en kiu estas publikigataj la plej gravaj tekstoj el nia retejo kaj ankaŭ artikoloj, eseoj kaj beletraĵoj, verkitaj speciale por la almanako, kiu konservis la faman nomon La Ondo de Esperanto.
#000004